Simona Halep și-a pierdut punctele în perioada în care a fost suspendată, dar pe site-ul Billie Jean King Cup figurează pe locul 58 mondial, poziția pe care o ocupa în momentul în care i-ar fi expirat suspendarea de nouă luni pe care a dictat-o TAS retroactiv.
Simona Halep urmează să participe la Miami Open, primul ei turneu după decizia prin care TAS i-a redus la nouă luni suspendarea de patru ani pe care o primise din partea tribunalului Sport Resolutions.
Fostul lider WTA și-a pierdut punctele în perioada suspendării și a primit un wild card pentru a lua parte la turneul din Florida. Astfel, ea nu va fi cap de serie, o situație mai puțin obișnuită pentru Halep în ultimul deceniu.
Site-ul Billie Jean King Cup, competiția inter-țări din tenisul feminin, o plasează pe Simona Halep pe locul 58 în clasamentul WTA, potrivit Adevărul. Este exact poziția pe care ar fi ocupat-o pe 7 iulie 2023, data la care i-ar fi expirat suspendarea de nouă luni pe care a decis-o TAS retroactiv.
WTA a confirmat că ia în calcul o schimbare de regulament, având în vedere situația nedreaptă prin care trece Simona Halep din perspectiva clasării.
"Am demarat un proces de revizuire a acestei reguli deoarece credem că este potrivit să luăm în considerare acest lucru. Termenul precis pentru o potențială schimbare a regulii și implementarea ei ulterioară va depinde de feedback-ul pe care îl vom primi din partea membrilor noștri", au declarat cei de la WTA pentru GSP.